Page:Tak your auld cloak about ye (1).pdf/5

 And was na Willie weel worth gowd,

he wan the love of great and sma';

For after he the bride had kiss’d,

he kiss'd the lasses hale-sale a'.

Sae merr'ly round the ring they row'd,

when by the hand he led them a';

And smack on smack on them bestow'd,

by virtue o' a standing law.

And was na Willie a great loun.

as shyre a lick as e'er was seen?

When he danc'd wi' the lasses round,

the bridegroom speir'd whare he had been,

Quoth Willie, I've been at the ring,

wi' bobbing, faith, my shanks are sair;

Gae ca' your bride and maidens in,

for Willie he can dow do nae mair.

Then rest ye, Willie. I'll gae out,

and for a wee fill up the ring;

But shame light on his souple snout,

he wanted Willie's wanton fling.

Then straight he to the bride did fare,

says, well's me on your bonny face;

Wi’ bobbing, Willie's shanks are sair,

and I'm come out to fill his place.

Bridegroom, she says, you'll stick the dance,

and at the ring you'll ay be lag,

Unless, like Willie, ye advance;

O! Willie has a wanton wag: